הטורף: הרוצח של הרוצחים

הטורף: רוצח הרוצחים (באנגלית: Predator: Killer of Killers) הוא סרט הנפשה אנתולוגי-מדע בדיוני אמריקאי, שבוים על ידי דן טרכטנברג ונכתב על ידי מייקו רוברט רוטארה. הסרט הופק על ידי "אולפני המאה ה-20" ו-"Davis Entertainment", והוא הסרט הראשי השישי בזיכיון "הטורף".

באוקטובר 2024 נחשף לראשונה כי טרכטנברג, שביים את "הטרף" (2022), ביים סרט סודי בזיכיון, שיופץ לפני עליית הסרט "הטורף: שטח פראי" (2025). באפריל 2025 נחשפו שם הסרט ותאריך הפצתו הרשמיים. הנפשת הסרט נעשתה על ידי חברת ההנפשה "The Third Floor".

הסרט עלה לשירות הזרמת המדיה "הולו" בארצות הברית וב"דיסני+" ברחבי העולם ב-6 ביוני 2025.

עלילה
רקע
עלילת הסרט מועברת בפורמט אנתולוגי ומגוללת את קורותיהם של שלושה לוחמים בתקופותיה הקשות ביותר של ההיסטוריה האנושית – פושטת ויקינגית ב מנחה את בנה הצעיר במהלך מסע דמים אחר נקמה; נינג'ה ביפן הפיאודלית שפונה נגד אחיו הסמוראי בקרב אכזרי על ירושת אביהם; וטייס ממלחמת העולם השנייה שחוקר איומים על בעלות הברית; אך בעוד ששלושת לוחמים אלו הם רוצחים מיומנים בפני עצמם, הם מגלים שהם לא יותר מטרף עבור יריב חדש ומסתורי.
עלילת הסרט
ספינת סיור של היאוט'ה נוחתת בכדור הארץ בשנת 841 לספירה. בסקנדינביה, הלוחמת הוויקינגית אורסה מובילה את בנה אנדרס ואת שאר בני שבטה במשלחת להשמדת שבט הקריביץ' ומנהיגו, זוראן, שרצח את אביה של אורסה. הם מאתרים את זוראן במבצרו, ואנדרס הורגו. מיד לאחר הקרב, טורף עצום-ממדים תוקף את קבוצתה של אורסה, מחסל את אנשיה, בעוד אנדרס נפצע אנושות בעקבות קריסת מבנה. אורסה נלחמת בטורף לבדה והורגת אותו, אך אנדרס מת בזרועותיה.

בשנת 1609 ביפן הפיאודלית, קנג'י וקיושי, שני בניו של לורד סמוראי, מתאמנים במטרה לרשת את מקומו. כמבחן אחרון, האב מצווה עליהם להילחם זה בזה, וקנג'י, החושש מהעימות, בורח לאחר שקיושי מותיר בו צלקת. עשרים שנה לאחר מכן, קיושי תפס את מקומו של אביהם בעוד קנג'י הפך לשינובי נודד, החוזר להתעמת עם אחיו. מבלי לדעת, הוא נעקב על ידי טורף. קנג'י חודר לטירתו של קיושי, הורג את שומריו, ומביס את אחיו, כשהוא מותיר בו צלקת דומה לשלו. קיושי נופל מהמרפסת לאחר שמעקה נשבר תחתיו. הטורף תוקף את קנג'י, שנסוג, אך מוצא את קיושי בחיים. השניים נלחמים בטורף יחד ומביסים אותו, אך קיושי מת מפצעיו.

במהלך מלחמת העולם השנייה, בשנת 1942, ג'ון טורס מגויס לצי האמריקאי כטייס קרב. באוקיינוס האטלנטי, טייסתו מחפשת מטוס מסתורי שהשמיד יחידה אחרת. טורס מגלה שמדובר בכלי טיס המצויד בנשק חייזרי מתוחכם. הוא ממריא במטוס ישן כדי להזהיר את חבריו, אך ספינת טורפים תוקפת ומשמידה את טייסת הקרב. טורס מצליח לתמרן את הספינה החייזרית ולגרום לה להשמיד את עצמה. לאחר שירותו, הוא חוזר הביתה ועובד במוסך, אך נחטף בידי ספינת טורפים.

טורס מתעורר בתא כליאה לצד אורסה וקנג'י, לאחר שכולם הוקפאו בקיפאון מלאכותי בידי היאוט'ה. השלושה מובלים אל זירת קרב בפני מצביא טורפים, שדורש מהם להילחם עד מוות, כאשר הניצול ייאלץ להילחם בו. אורסה תוקפת את טורס וקנג'י, אך הם משכנעים אותה לשתף פעולה כדי להימלט. המצביא משחרר מפלצת ענקית לזירה, שבולעת את טורס, אך אורסה וקנג'י מצליחים להרוג אותה. טורס נמלט מתוך גופה של המפלצת כשהוא רכוב על אופנוע רחף שנבלע גם כן, והשלושה נמלטים בעזרתו לכיוון ספינת הפיקוד של המצביא.

אורסה וקנג'י נלחמים במצביא בעוד טורס מפעיל את מנועי הספינה, ושורף את הטורף רגע לפני שהוא הורג את חבריו. כאשר הם מנסים להמריא, חנית ענקית פוגעת בספינה ועוצרת אותה. אורסה מחליקה לאורך כבל החנית ומשמידה את משגרה, מקריבה את עצמה ונשבית כדי לאפשר לשניים האחרים לברוח. לאחר שהמצביא פוקד לצאת למרדף אחרי טורס וקנג'י, אורסה מוחזרת לקיפאון ומונחת בין אסירים נוספים — בהם נארו.

צוות המדבבים
 לינדזי לאונצ'י – אורסה
 שרמי לי – אורסה, בצעירותה.
 לואי אוזאווה צ'אנגצ'יין – התאומים קנג'י וקיושי קאמקמי
 ריק גונזלס – ג'ון טורס
 מייקל בין – ונדי
 דאג קוקל – איינר
 דמיאן האס – אנדרס
 לורן הולט – פרייה
 ג'ף ליץ' – איוור
 פיוטר מייקל – גונאר
 אנדרו מורגאדו – זוראן
 פליקס סוליס – אביו של טורס
 בריטון וטקינס – הטורף

הפקה
באוקטובר 2024, במהלך ריאיון ל"הוליווד ריפורטר", חשף מנהל "אולפני המאה ה-20", סטיב אסבל, כי במאי הסרט "הטרף" (2022), דן טרכטנברג, כתב, ביים והפיק סרט סודי בזיכיון "הטורף", שיופץ לפני סרטו השני, "הטורף: שטח פראי" (2025). באפריל 2025 נחשף כי הסרט יהיה מונפש ואנתולוגי, וכי לצוות המדבבים לוהקו לינדזי לאונצ'י, לואי אוזאווה צ'אנגצ'יין, ריק גונזלס ומייקל בין.

הפקת הסרט כללה את מייקו רוברט רוטארה כתסריטאי, ואת בנג'מין וולפיש כמלחין הסרט, ובכך מציין את הפסקול הראשון שהלחין עבור סרט מונפש. פסקול הסרט יצא לאור ב-6 ביוני 2025.

הפצה
הסרט עלה לשירות "הולו" ב-6 ביוני 2025 ובשירות "דיסני+" מחוץ לארצות הברית.

ביקורות
באתר הביקורות "Rotten Tomatoes, קיבל הסרט את הציון 97% על בסיס 63 ביקורות חיוביות. הקונצנזוס באתר קבע:  באתר הביקורות "Metacritic", שמשתמש בממוצע משוקלל, העניק לסרט ציון של 78/100, על בסיס 17 ביקורות, דבר המעיד על ביקורות "חיוביות ברובן".

קישורים חיצוניים

הערות שוליים

קטגוריה:סרטים אמריקאיים משנת 2025
קטגוריה:סרטי הנפשה אמריקאיים
קטגוריה:סרטי אנתולוגיה
קטגוריה:סרטי מדע בדיוני אמריקאיים
קטגוריה:סרטי פעולה אמריקאיים
קטגוריה:סרטי דרמה היסטורית
קטגוריה:סרטי אולפני המאה ה-20
קטגוריה:הולו: תוכן מקור
קטגוריה:דיסני+: סרטים